
 30.6.2020
 BG
 Официален вестник на Европейския съюз
 L 206/27
 РЕГЛАМЕНТ ЗА ИЗПЪЛНЕНИЕ (ЕС) 2020/894 НА КОМИСИЯТА
 от 29 юни 2020 година
 за изменение на Регламент за изпълнение (ЕС) 2019/159 за налагане на окончателни защитни мерки срещу вноса на някои стоманени продукти
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕС) 2015/478 на Европейския парламент и на Съвета от 11 март 2015 г. относно общите правила за внос (1), и по-специално членове 16 и 20 от него,
 като взе предвид Регламент (ЕС) 2015/755 на Европейския парламент и на Съвета от 29 април 2015 г. относно общия режим за внос от някои трети държави (2), и по-специално членове 13 и 16 от него,
 като има предвид, че:
 1. КОНТЕКСТ
 (1)
 С Регламент за изпълнение (ЕС) 2019/159 („регламента за окончателните мерки“) (3) Комисията наложи защитни мерки по отношение на вноса на някои стоманени продукти (26 категории стоманени продукти). Мерките се състоят от система на тарифни квоти за отделните категории продукти (ТК), определени на равнище, при което да се гарантира, че смущенията на вноса се свеждат до минимум, а традиционните нива на внос от търговските партньори се запазват. За внос, който надвишава тарифните квоти, се прилага тарифа извън рамките на квотата в размер на 25 %.
 (2)
 С Регламент за изпълнение (ЕС) 2019/1590 („първия регламент за преглед“) (4) Комисията направи преглед на мерките за първи път и въведе редица корекции, като взе предвид променените обстоятелства и интереса на Съюза, за да направи функционирането им по-ефективно.
 (3)
 С Регламент за изпълнение (ЕС) 2020/35 („регламента за специфичната употреба“) (5) Комисията отмени извършената по-рано корекция в управлението на тарифнaта квота в категория продукти 4, тъй като тя се оказа неприложима.
 2 ВТОРА ПРОЦЕДУРА ЗА ПРЕГЛЕД
 (4)
 Съгласно член 8 от регламента за окончателните мерки Комисията може да подлага на преглед мерките в случай на промяна на обстоятелствата по време на периода на налагане на мерките.
 (5)
 На 14 февруари 2020 г. Комисията започна втория преглед на защитните мерки, като публикува Известие за започване (6), в което прикани заинтересованите страни да изложат становищата си и да представят доказателства по отношение на петте основания на прегледа (7).
 (6)
 Съответният процес протече по надлежния ред чрез писмена процедура на два етапа. През първия етап Комисията получи около 90 изявления. На втория етап заинтересованите страни получиха също така възможност да оборят първоначалните изявления на другите страни. Комисията получи над 30 допълнителни изявления.
 (7)
 Писмената фаза на процедурата приключи на 18 март 2020 г., докато Съюзът и други държави въвеждаха строги мерки за ограничаване на движението и за изолация с цел прекратяване на разпространението на пандемията от COVID-19.
 (8)
 С цел в рамките на прегледа да се вземат предвид икономическите последици от това неочаквано развитие на нещата, което доведе до драстична промяна в обстоятелствата във връзка с функционирането на пазара на стомана в Съюза и до настоящите защитни мерки, на 30 април 2020 г. Комисията предостави допълнителен и извънреден срок, в който заинтересованите страни да могат да представят своите становища относно икономическите последици за